ซีอีโอ “แอปเปิล” ค้านคำสั่ง FBI ปลดล็อคไอโฟน ชี้ขัดสิทธิส่วนบุคคล
ซีอีโอ "แอปเปิล" ค้านคำสั่ง FBI ปลดล็อคไอโฟน ชี้ขัดสิทธิส่วนบุคคล
25 ก.พ. 2559

นายทิม คุก ประธานเจ้าหน้าที่บริหารของแอปเปิล อิงค์ ได้ออกมาแสดงจุดยืนต่อสาธารณชนเป็นครั้งแรกกับสถานี ABC News นับตั้งแต่ที่แอปเปิลได้คัดค้านคำสั่งของศาลในการให้ความช่วยเหลือสำนักงานสืบสวนกลางสหรัฐ (FBI) ซึ่งได้สั่งให้ทางบริษัทปลดล็อคข้อมูลในโทรศัพท์ไอโฟนของนายไซอิด ริซวาน ฟารุค มือปืนผู้ก่อเหตุกราดยิงร่วมกับภรรยาในซาน เบอร์นาร์ดิโน ซึ่งเหตุการณ์ดังกล่าวส่งผลให้มีผู้เสียชีวิต 14 ราย
ซีอีโอของแอปเปิล เปิดเผยว่า หากโลกนี้มีความสมบูรณ์แบบ เขาก็คงยินดีพัฒนาระบบปฏิบัติการไอโฟนขึ้นใหม่ตามคำสั่งของ FBI แต่โลกแห่งความเป็นจริงไม่ได้เป็นแบบนั้น โดยเขากล่าวว่า ในโลกแห่งความเป็นจริงนี้ ความเป็นส่วนตัวของประชาชนเป็นเรื่องสำคัญยิ่ง ซึ่งหากฝ่าฝืนแล้วก็อาจทำให้ประชาชนไม่รู้สึกปลอดภัยอีกต่อไป